Diari Oficial de la Generalitat Valenciana


Sumari del DOGV 8012, del 31-03-2017 (2017/2700)

RESOLUCIÓ de 28 de març de 2017, de la vicepresidenta i consellera d'Igualtat i Polítiques Inclusives, sobre la creació de la Comissió Mixta per al desenvolupament de l'Estratègia valenciana per a la igualtat i la inclusió del poble gitano.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8012

Data del DOGV
:   31-03-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/2700


Data del document
:   28-03-2017

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * igualtat de tracte
    * legislació
    * integració social

RESOLUCIÓ de 28 de març de 2017, de la vicepresidenta i consellera d'Igualtat i Polítiques Inclusives, sobre la creació de la Comissió Mixta per al desenvolupament de l'Estratègia valenciana per a la igualtat i la inclusió del poble gitano. [2017/2700]  
Constatada la situació d'especial vulnerabilitat generada per l'antigitanisme i la bretxa social i econòmica de la població gitana a la Comunitat Valenciana, agreujada per la crisi, es considera fonamental adoptar mesures per a donar un impuls i sumar esforços que generen sinèrgies de les polítiques de totes les institucions públiques, des d'un rigorós estudi social i d'una manera multidisciplinària i multisectorial, planificada i coordinada, que done resposta a les necessitats existents a través de l'Estratègia valenciana per a la igualtat i la inclusió del poble gitano des de les polítiques, amb un enfocament transversal de gènere, d'igualtat en la diversitat, educació, salut, ocupació, habitatge, cultura, joventut, participació i igualtat de tracte, i totes aquelles que puguen considerar-se adequades per a l'objectiu proposat.  
Fins ara, s'han adoptat polítiques públiques destinades a pal·liar l'especial vulnerabilitat de la població gitana, des de pràcticament totes les institucions: Unió Europea, Estat, Generalitat, diputacions provincials i ajuntaments. No haver-ho fet de manera coordinada i sense cap pla estratègic integral no ha permès tenir un rigorós diagnòstic de la situació de vulnerabilitat amb les diferències zonificades a la Comunitat i tampoc ha permès una avaluació d'aquestes polítiques per a la corresponent anàlisi de resultats d'aquestes polítiques públiques, en termes d'igualtat i inclusió de la població gitana.  
  
L'Estatut d'Autonomia de la Comunitat Valenciana atribueix a la Generalitat en l'àmbit de les seues competències, la protecció i ajuda de menors, joves, emigrants, tercera edat, persones amb discapacitat i altres grups o sectors necessitats de protecció especial.  
El Consell, en la reunió del dia 10 de març de 2017, va establir que era imprescindible acometre la coordinació de totes les institucions públiques que treballen en aquest àmbit i l'engegada dels mecanismes i recursos públics per al disseny i desenvolupament de l'estratègia i d'un pla integral, mitjançant les comissions o grups de treball que siguen necessaris. Per tot açò, va acordar encomanar a la Vicepresidència i Conselleria d'Igualtat i Polítiques Inclusives el disseny i coordinació d'una estratègia integral per a la igualtat i la inclusió del poble gitano a la Comunitat Valenciana amb la col·laboració dels agents i les administracions implicades en aquest àmbit d'actuació.  
Per tot el que s'ha exposat, i per a donar compliment al referit acord del Consell, resolc:  
  
Primer  
La creació de la Comissió Mixta per al desenvolupament de l'Estratègia valenciana per a la igualtat i la inclusió del poble gitano.  
  
Segon  
Encomanar a la Direcció General de l'Agència Valenciana d'Igualtat en la Diversitat, que, de conformitat amb l'article 17, del Decret 5/2017, de 20 de gener, del Consell, pel qual s'aprova el Reglament Orgànic i Funcional de la Vicepresidència i Conselleria d'Igualtat i Polítiques Inclusives, és el centre directiu competent en matèria de planificació i execució de plans, programes i instruments relacionats amb la igualtat dels col·lectius de la diversitat, especialment la no-discriminació i la garantia d'igualtat d'oportunitats, la creació de la Comissió Mixta per al desenvolupament de l'Estratègia valenciana per a la igualtat i la inclusió del poble gitano, així com la coordinació i engegada dels mecanismes i recursos i establir totes les accions que siguen necessàries en coordinació amb altres institucions públiques i entitats que treballen en la igualtat i la inclusió del poble gitano de la Comunitat Valenciana.  
  
La referida Comissió Mixta, tindrà les següents funcions:  
a) Seguiment i avaluació de l'Estratègia valenciana per a la igualtat i la inclusió del poble gitano.  
b) Coordinació de les polítiques d'inclusió dirigides a la població gitana.  
c) Coordinació de les polítiques sociosanitàries dirigides especialment a persones gitanes.  
d) Coordinació de les polítiques actives d'habitatge.  
e) Coordinació de les polítiques educatives i d'escolaritat de les persones gitanes per a aconseguir la completa inclusió i la reducció de les altes taxes de fracàs escolar i fer efectiva la igualtat d'oportunitats, així com el foment i posada en valor de la cultura gitana en l'àmbit educatiu.  
  
f) Coordinació de les polítiques actives d'ocupació, empleabilitat i inserció sociolaboral, així com aquelles vinculades al comerç, especialment la venda ambulant.  
g) Polítiques de reconeixement de la diversitat ètnica i cultural, d'igualtat de tracte per a la prevenció de l'antigitanisme.  
h) Garantir que totes les polítiques públiques dirigides a la població gitana tinguen un enfocament transversal de gènere.  
  
La Comissió Mixta tindrà la següent composició:  
1. Presidència: la persona titular de la conselleria competent en matèria d'igualtat i polítiques inclusives.  
2. Vicepresidència: la persona titular de la secretaria autonòmica competent en matèria d'inclusió i igualtat en la diversitat.  
3. Vocals:  
- Onze vocals, representants del Consell, amb rang de directora o director general, pertanyents a les àrees d'igualtat en la diversitat, igualtat de gènere, inclusió social, infància i adolescència, serveis socials, salut pública, política educativa, habitatge, ocupació, comerç i cultura.  
  
- Un vocal, representant de la Federació Valenciana de Municipis i Províncies.  
- Tres vocals, representants de les diputacions provincials de València, Alacant i Castelló, respectivament.  
- Un vocal, representant de les universitats de la Comunitat Valenciana.  
- Quinze vocals, representants d'entitats especialitzades en el treball amb persones gitanes, la composició de les quals tinga representativitat sectorial i geogràfica, a més de ser paritària, i triades per la persona titular de la conselleria competent en matèria d'igualtat i polítiques inclusives.  
- Tres vocals, persones gitanes de reconegut prestigi, triades per la persona titular de la conselleria competent en matèria d'igualtat i polítiques inclusives.  
4. La secretaria de la Comissió l'exercirà la persona titular de la subdirecció general amb competències en igualtat en la diversitat, amb veu però sense vot.  
  
Tercer  
Ordenar la publicació de la present resolució en el Diari Oficial de la Generalitat Valenciana.  
  
València, 28 de març de 2017.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.